
	Bucureşti,      2.05.2007  

Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr. 98/2006 privind supravegherea suplimentară a instituţiilor de credit, a societăţilor de asigurare şi/sau de reasigurare, a societăţilor de servicii de investiţii financiare şi a societăţilor de administrare a investiţiilor dintr-un conglomerat financiar, cu care comisia noastră a fost sesizată în fond cu adresa Biroului Permanent nr.  PL.x 136 din 19 martie 2007.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru aprobarea Ordonanţei de urgenţă

 a Guvernului nr. 98/2006 privind supravegherea suplimentară 

a instituţiilor de credit, a societăţilor de asigurare şi/sau de 

reasigurare, a societăţilor de servicii de investiţii financiare 

şi a societăţilor de administrare a investiţiilor 

dintr-un conglomerat financiar
Cu adresa nr. PL.x 136 din 19 martie 2007, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr. 98/2006 privind supravegherea suplimentară a instituţiilor de credit, a societăţilor de asigurare şi/sau de reasigurare, a societăţilor de servicii de investiţii financiare şi a societăţilor de administrare a investiţiilor dintr-un conglomerat financiar.
La întocmirea raportului s-a avut în vedere avizul Consiliului Legislativ, avizul Comisiei juridice, de disciplină şi imunităţi, avizul Comisiei pentru industrii şi servicii şi avizul Comisiei pentru politică economică, reformă şi privatizare.
Prezentul proiect de Lege are ca obiect de reglementare transpunerea şi implementarea, în legislaţia naţională, a Directivei 2002/97/CE privind supravegherea suplimentară a instituţiilor de credit, a societăţilor de asigurare şi firmelor de investiţii dintr-un conglomerat financiar.
Adoptarea acestei Directive are ca obiectiv principal reglementarea supravegherii suplimentare a entităţilor reglementate care fac parte din grupuri cu activităţi financiare inter-sectoriale (conglomerate financiare), în scopul asigurării stabilităţii financiare şi al protecţiei deponenţilor, asiguraţilor şi investitorilor. Directiva reglementează problema riscurilor prudenţiale.

Necesitatea reglementării suplimentare la nivelul unui grup format din  instituţii de credit, societăţi de asigurare şi financiare de investiţii, denumit conglomerat financiar, este argumentată astfel: legislaţia prudenţială sectorială, respectiv regulile de supraveghere prudenţială pe bază individuală şi consiliată, este insuficientă pentru a surprinde riscurile pe care le implică desfăşurarea activităţilor financiare integrate prin intermediul unei structuri complexe cum este conglomeratul financiar; evoluţiile înregistrate pe pieţele financiare care furnizează servicii şi produse atât în sectorul bancar şi cel al serviciilor de investiţii, pe de o parte, cât şi în sectorul asigurărilor, pe de altă parte; necesitatea creării cadrului general legislativ care să impună un regim de supraveghere suplimentară echivalent cu cel aplicat în cazul conglomeratelor financiare ale căror societăţi mamă sunt situate în spaţiul Uniunii Europene, şi în cazul entităţilor reglementate care fac parte dintr-un conglomerat financiar a cărui societate mamă este situată într-un stat terţ.

Prezenta ordonanţă de urgenţă cuprinde şase capitole care, în principal vizează următoarele:

· domeniul de aplicare şi definire a termenilor utilizaţi;

· criteriile de identificare a unui conglomerat financiar şi modul în care se realizează această identificare de către autorităţile competente;

· sfera de aplicare a supravegherii suplimentare şi cerinţele prudenţiale care trebuie urmărite la nivelul unui conglomerat financiar;

· criteriile pentru desemnarea autorităţii competente responsabile cu exercitarea supravegherii suplimentare şi atribuţiile acesteia;
· supravegherea suplimentară în cazul grupurilor ale căror societăţi mamă sunt situate în state terţe.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor:   din partea Ministerului Economiei şi Finanţelor domnul Cătălin Doică – secretar de stat şi din partea Comisiei pentru Supravegherea Asigurărilor doamna Florescu Doina – director.
La lucrările comisiei au participat 24 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 8 martie 2007.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege pentru aprobarea Ordonanţei de urgenţă a Guvernului nr. 98/2006 privind supravegherea suplimentară a instituţiilor de credit, a societăţilor de asigurare şi/sau de reasigurare, a societăţilor de servicii de investiţii financiare şi a societăţilor de administrare a investiţiilor dintr-un conglomerat financiar, în şedinţa din data de 24.04.2007, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Consilier parlamentar
             Bărdiţă Mariana

